
Fehérje nanopartikulumok előállítása nagy nyomással kontrollált aggregációs folyamattal

Bevezetés: Aggregátumok jó eséllyel alkalmazhatóak gyógyszerekben a bevinni kívánt hatóanyag segédanyagaként. Segítségükkel a rosszul oldódó gyógyszermolekulákat terápiás dózisban is oldatba lehet vinni. Így az aggregátumok képzése a gyógyászat egyik kiemelten fontos kutatási területe.
Kutatásom középpontjában a marha szérum albumin (bovine serum albumin, BSA) fehérje aggregációs viselkedésének vizsgálata állt. Az irodalomból ismert, hogy a nyomás gátolja a fehérjék magas hőmérsékleten bekövetkező aggregációját. Célom az volt, hogy a két paraméter (p, T) megfelelő kombinálásával kontrollálható méretű aggregátumokat hozzak létre.
Módszerek: A fehérje konformáció-változásait Fourier transzformációs infravörös spektroszkópiával határoztam meg, a spektrum ún. amid I sávjának analízise alapján.
Az előállított aggregátumok méretét dinamikus fényszórás méréssel állapítottam meg.
Eredmények: Először a fehérje hőmérséklet-nyomás fázisdiagramját határoztam meg Egyrészt állandó hőmérsékleteken a nyomás függvényében, másrészt állandó nyomáson a hőmérséklet függvényében végeztem méréssorozatokat. Ezen mérésekből kapott denaturációs pontok segítségével szerkesztettem meg a fázisdiagramot.
A fázisdiagram ismeretében tudtam behatárolni az aggregátumok létrehozásához megfelelő hőmérséklet- és nyomástartományt. Olyan tartományra koncentráltam, ahol a nyomás önmagában nem okozhatott denaturációt, és az aggregátum-képződést is csak részlegesen gátolhatta.
Munkám második részében a nyomást a 100-250 MPa (1-2,5 kbar) értéken tartva az ideálisnak megítélt 80 °C hőmérsékletet elérve majd szobahőmérsékletre visszatérve állítottam elő aggregátumokat. Megállapítottam, hogy az aggregátum-képződés nagy nyomás alatt is végbement, de az aggregátumok mérete nyomásfüggést mutatott.
Következtetés: Sikerült 10 nm-es nagyságrendbe eső méretű aggregátumokat létrehozni BSA-ból nagy nyomáson. A nagy nyomás alkalmas az aggregátumok méretének befolyásolására is. A módszer optimalizálásához még további mérések szükségesek.



